b'\n_START_ARTICLE_\nXavier Dolan\n_START_SECTION_\nZgodnje \xc5\xbeivljenje\n_START_PARAGRAPH_\nNjegova mati je\xc2\xa0Genevi\xc3\xa8ve Dolan, u\xc4\x8diteljica, o\xc4\x8de pa\xc2\xa0Manuel Tadros, kanadski igralec in pevec egip\xc4\x8danskega rodu. Dolan je \xc5\xbee kot otrok igral v filmih, kot so\xc2\xa0J\'en suis!, Le Marchand de sable in\xc2\xa0La Forteresse suspendue, in televizijskih serijah, kot je Omert\xc3\xa0, la loi du silence.\n_START_SECTION_\nRe\xc5\xbeiser\n_START_PARAGRAPH_\nDolan je pritegnil mednarodno pozornost s svojim prvim celove\xc4\x8dernim filmom Ubil sem svojo mamo (J\'ai tu\xc3\xa9 ma m\xc3\xa8re), v katerem je sam odigral glavno vlogo, ga zre\xc5\xbeiral ter se podpisal pod scenarij. Film je do\xc5\xbeivel premiero leta 2009 na filmskem festivalu v Cannesu, kjer je bil dele\xc5\xbeen osem minut dolgih stoje\xc4\x8dih ovacij, Dolan pa je zmagal v kategoriji mladih re\xc5\xbeiserjev ter prejel nagradi Art Cinema Award in SACD Prize. Ubil sem svojo mamo je kasneje do\xc5\xbeivel premiero \xc5\xa1e v ve\xc4\x8d kot dvajsetih dr\xc5\xbeavah._NEWLINE_Po\xc2\xa0Ubil sem svojo mamo\xc2\xa0je\xc2\xa0re\xc5\xbeiral svoj drugi celove\xc4\x8derni film Nami\xc5\xa1ljene ljubezni (Les Amours imaginaires). Film prikazuje dva prijatelja, ki sta zaljubljena v istega skrivnostnega mladeni\xc4\x8da, zaradi \xc4\x8desar se njuno prijateljstvo znajde na preizku\xc5\xa1nji.\xc2\xa0Film je do\xc5\xbeivel premiero v kategoriji\xc2\xa0Un Certain Regard\xc2\xa0na 63.\xc2\xa0festivalu v Cannesu maja 2010\xc2\xa0in do\xc5\xbeivel stoje\xc4\x8de ovacije. Junija istega leta je osvojil najvi\xc5\xa1jo nagrado na sydneyjskem filmskem festivalu._NEWLINE_Njegov tretji film V vsakem primeru Laurenc\xc2\xa0(Laurence Anyways) je bil izbran, da se poteguje za nagrado v kategoriji Un Certain Regard\xc2\xa0na mednarodnem filmskem festivalu v Cannesu leta 2012. Nagrado za najbolj\xc5\xa1o igralko na festivalu si je s svojo igro v tem filmu prislu\xc5\xbeila\xc2\xa0Suzanne Cl\xc3\xa9ment._NEWLINE_Maja 2012 je Dolan povedal, da bo njegov \xc4\x8detrti film temeljil na igri Michaela Marca Tom na kmetiji (Tom \xc3\xa0 la ferme). Svetovno premiero je do\xc5\xbeivel 2. septembra 2013 v glavnem tekmovalnem delu 70. bene\xc5\xa1kega mednarodnega filmskega festivala in osvojil\xc2\xa0nagrado FIPRESCI._NEWLINE_Dolanov film\xc2\xa0Mommy si je delil nagrado \xc5\xbeirije v glavnem tekmovalnem delu v Cannesu leta 2014 s filmom Zbogom jeziku (Adieu au langage) re\xc5\xbeiserja\xc2\xa0Jean-Luca Godarda. Predsednica \xc5\xbeirije festivala je bila Jane Campion. Ob podelitvi nagrade je Dolan dejal:\xc2\xa0"Klavir (The Piano)\xc2\xa0[Campionov film] je tisti prvi film, ki me je naredil tak\xc5\xa1nega, kot sem ... V meni se je prebudila \xc5\xbeelja ustvarjati filme za lepe \xc5\xbeenske z du\xc5\xa1o, z voljo in z mo\xc4\x8djo.\xc2\xa0\xc5\xbde to, da stojim na istem prizori\xc5\xa1\xc4\x8du kot vi [Campion], je neverjetno."_NEWLINE_Smrt in \xc5\xbeivljenje Johna F. Donovana (The Death and Life of John F. Donovan)\xc2\xa0je prihajajo\xc4\x8di ameri\xc5\xa1ki film, ki ga re\xc5\xbeira Xavier Dolan. Film sledi Johnu F. Donovanu (Kit Harington), igralcu, \xc4\x8digar \xc5\xbeivljenje in kariera se postavita na glavo, ko opravljiva kolumnistka (Jessica Chastain) razkrije njegovo zasebno korespondenco z 11-letnim obo\xc5\xbeevalcem. V filmu igrata tudi Susan Sarandon\xc2\xa0kot Donovanova mati ter\xc2\xa0Kathy Bates\xc2\xa0kot njegova mened\xc5\xbeerka. To bo njegovo prvo delo v angle\xc5\xa1kem jeziku._NEWLINE_Znano je, da naj bi Dolan posnel film po igri\xc2\xa0Juste la fin du monde\xc2\xa0avtorja Jeana-Luca Lagarcea.\xc2\xa0V njem bodo nastopali Marion Cotillard, L\xc3\xa9a Seydoux, Vincent Cassel, Nathalie Baye in\xc2\xa0Gaspard Ulliel. Snemanje se bo za\xc4\x8delo maja 2015._NEWLINE_Izbran je bil za \xc4\x8dlana \xc5\xbeirije glavnega tekmovalnega dela filmskega festivala v Cannesu 2015._NEWLINE_Dolan je re\xc5\xbeiral videospot za pesem Hello, prvega singla s prihajajo\xc4\x8dega albuma 25 britanske pevke Adele.\n_START_SECTION_\nSinhronizacija\n_START_PARAGRAPH_\nOd septembra 2009 Dolan posoja svoj glas Stanu v animirani seriji South Park. Svoj glas je posodil tudi pri dokumentarcu\xc2\xa0Lipsett Diaries.\n_START_SECTION_\nVplivi na njegovo delo in stil\n_START_PARAGRAPH_\nDolan pravi, da njegovo delo "ni podvr\xc5\xbeeno vplivom drugih re\xc5\xbeiserjev". Leta 2009 je kot enega izmed svojih najljub\xc5\xa1ih re\xc5\xbeiserjev imenoval\xc2\xa0Michaela Hanekeja. Njegova najljub\xc5\xa1a filma sta Hanekejeva\xc2\xa0Funny Games in\xc2\xa0The Piano Teacher.\n_START_SECTION_\nZasebno \xc5\xbeivljenje\n_START_PARAGRAPH_\nDolan je\xc2\xa0gej, njegov film\xc2\xa0Ubil sem svojo mamo je deloma avtobiografski.'